Cicém pala rimuëng (Copsychus malabaricus), lam bahsa Meulayu ngon Indônèsia geupeunan murai batu atawa kucica hutan nakeuh cicém nyan that meureudu sujih. Cicém nyoë ka meusakét that na di alam, jeumeulah cicém nyoë jitamong lam kawan meunatang nyang ka rab punah. Di Acèh cicém nyoë dilèe that mudah bak tateume, geupeunan cicém pala lé ureuëng Acèh nakeuh saweuëb cicém nyan le nyang hudép lam lampôh pala. Ulat nyang jeuët keu hama peunyakét lam lampôh pala nakeuh eumpeuën nyang that jigalak lé cicém nyoë. Ramè that ureuëng nyang jak drop cicém nyoë di Aceh Seulatan bak thôn-thôn 1990 ka meuakibat bagi meukureuëng jeumeulahjih di alam. Akibat nibak nyan hasé boh pala dari Aceh Seulatan pih ka brat that ji tren. Cicém nyoë hudép luwah di pulo Sumatra, Seumeunanjung Malaysia ngon pulo Jawa.